CELEX: 32018D0321(01)
Language: sl
Date: 2018-03-14 00:00:00
Title: Sklep Komisije z dne 14. marca 2018 o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji

21.3.2018   
            
            
               SL
            
            
               Uradni list Evropske unije
            
            
               C 106/4
            
         SKLEP KOMISIJE
   z dne 14. marca 2018
   o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji
   (2018/C 106/05)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti členov 210(2) in 214(6) Pogodbe,
   ob upoštevanju naslednjega:
   
               (1)
            
            
               V točki 6 Izjave EU in Turčije z dne 18. marca 2016 je navedeno, da bo Unija zagotovila dodatno financiranje instrumenta za begunce v Turčiji (v nadaljnjem besedilu: instrument) v višini dodatnih 3 000 000 000 EUR do konca leta 2018, ko bodo prvotno dodeljena sredstva v okviru instrumenta v višini 3 000 000 000 EUR skoraj v celoti porabljena in če bodo izpolnjeni ustrezni pogoji.
            
         
               (2)
            
            
               Predstavniki vlad držav članic so 3. februarja 2016 podpisali Skupni dogovor o vzpostavitvi okvira upravljanja in pogojev za instrument za begunce v Turčiji med Komisijo in državami članicami EU (v nadaljnjem besedilu: skupni dogovor).
            
         
               (3)
            
            
               Komisija opozarja, da je prispevek za prvo tranšo v višini 1 000 000 000 EUR prihajal iz proračuna Unije, prispevki v višini 2 000 000 000 EUR pa od držav članic. Komisija meni, da bi za drugo tranšo za obdobje 2018–2019 morala veljati enaka razdelitev.
            
         
               (4)
            
            
               Pogoj za postopno zagotavljanje pomoči je nadaljnje izvajanje dogovora med Evropsko unijo in Republiko Turčijo, da bosta z usklajenimi ukrepi za obravnavanje krize okrepili sodelovanje pri podpori osebam, ki uživajo začasno zaščito, in pri upravljanju migracij.
            
         
               (5)
            
            
               Finančne prispevke posameznih držav članic bi bilo treba vključiti v proračun Unije kot zunanje namenske prejemke v skladu s členom 21(2)(b) Uredbe (EU, Euratom) št. 966/2012 Evropskega parlamenta in Sveta (1). Komisija je v skladu s členom 317 Pogodbe edina odgovorna za izvrševanje proračuna Unije, zato bi ji bilo treba, ker deluje v imenu Unije, predložiti potrdila o prispevkih držav članic. Vsako potrdilo o prispevkih, izraženo v eurih, Komisiji omogoči, da po prejemu potrdila da na voljo ustrezne odobritve za prevzem obveznosti v skladu s členom 7(2) Delegirane uredbe Komisije (EU) št. 1268/2012 (2). Posamezna potrdila o prispevkih temeljijo na enotni predlogi, ki jo je mogoče po potrebi prilagajati glede na specifične potrebe.
            
         
               (6)
            
            
               Sklepi v zvezi s humanitarno pomočjo in dejavnosti za njeno zagotavljanje se bodo izvajali v skladu z Uredbo Sveta (ES) št. 1257/96 (3) in načeli, določenimi v Evropskem soglasju o humanitarni pomoči (4).
            
         
               (7)
            
            
               Zaradi zgoraj navedenega je treba Sklep Komisije C(2015) 9500 ustrezno spremeniti –
            
         SPREJELA NASLEDNJI SKLEP:
   Člen 1
   Sklep Komisije C(2015) 9500 se spremeni:
   
               1.
            
            
               člen 1 se nadomesti z naslednjim:
               „S tem sklepom se vzpostavlja mehanizem usklajevanja – instrument za begunce v Turčiji (v nadaljnjem besedilu: instrument) – da bi se zagotovila podpora tej državi za zadostitev nujnih humanitarnih in razvojnih potreb beguncev, oseb, upravičenih do subsidiarne zaščite, in njihovih gostiteljskih skupnosti ter pomoč nacionalnim in lokalnim organom pri obvladovanju pritoka beguncev in oseb, upravičenih do subsidiarne zaščite, ter spoprijemanju z njegovimi posledicami.“;
            
         
               2.
            
            
               v členu 2 se odstavek 2 nadomesti z naslednjim:
               „Poseben cilj instrumenta je povečati učinkovitost in dopolnjevanje podpore, ki se zagotavlja beguncem, osebam, upravičenim do subsidiarne zaščite, in njihovim gostiteljskim skupnostim, ter pomoči nacionalnim in lokalnim organom pri obvladovanju pritoka beguncev in oseb, upravičenih do subsidiarne zaščite, ter spoprijemanju z njegovimi posledicami.“;
            
         
               3.
            
            
               v členu 4 se odstavka 1 in 2 nadomestita z naslednjim:
               
                           „1.
                        
                        
                           V okviru instrumenta se bodo usklajevala sredstva v višini 3 000 000 000 EUR za obdobje 2016–2017 ter dodatna sredstva v višini 3 000 000 000 EUR za obdobje 2018–2019.
                           
                              Prispevek iz proračuna EU
                           
                        
                     
                           2.
                        
                        
                           Od zadevnih skupnih sredstev v višini 3 000 000 000 EUR za obdobje 2016–2017 in skupnih sredstev v enaki višini za obdobje 2018–2019 se znesek v višini 1 000 000 000 EUR financira iz proračuna EU s pridržkom naknadnega sprejetja posameznih sklepov o financiranju v skladu s členom 84(2) Uredbe (EU, Euratom) št. 966/2012 ter v skladu z njenimi finančnimi pravili in zahtevami zadevnega temeljnega akta.“;
                        
                     
         
               4.
            
            
               v členu 4 se doda naslednji odstavek 4:
               
                           „4.
                        
                        
                           Države članice zagotovijo znesek v višini 2 000 000 000 EUR za obdobje 2018–2019 v skladu z razčlenitvijo prispevkov po ključu bruto nacionalnega dohodka (BND) [ki temelji na proračunu Evropske unije za leto 2018].“;
                        
                     
         
               5.
            
            
               v členu 5(1) se točka (iv) nadomesti z naslednjim:
               
                           „(iv)
                        
                        
                           spremlja prispevke držav članic glede na časovni razpored prispevkov, določen v potrdilu o prispevkih vsake države članice.“;
                        
                     
         
               6.
            
            
               v členu 8 se odstavek 3 nadomesti z naslednjim:
               „3. Komisija ob doslednem usklajevanju z državami članicami do 31. decembra 2021 opravi vrednotenje prve tranše instrumenta in do 31. decembra 2023 vrednotenje druge tranše.“;
            
         
               7.
            
            
               v členu 9 se odstavek 1 nadomesti z naslednjim:
               
                           „1.
                        
                        
                           Instrument se vzpostavi 1. januarja 2016 za finančne prispevke v proračunskih letih 2016 in 2017 ter za finančne prispevke v proračunskih letih 2018 in 2019. Upravlja se na podlagi prispevkov držav članic in njihovega časovnega razporeda, ki se sporočijo Komisiji, ta pa potrdi prejem.“
                        
                     
         Člen 2
   1.   Ta sklep začne veljati na dan sprejetja.
   2.   Objavi se v Uradnem listu.
   
      V Bruslju, 14. marca 2018
      
         
            Za Komisijo
         
         Johannes HAHN
         
            Član Komisije
         
      
   
   
      (1)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
   
      (2)  UL L 362, 31.12.2012, str. 1.
   
      (3)  Uredba Sveta (ES) št. 1257/96 z dne 20. junija 1996 o humanitarni pomoči (UL L 163, 2.7.1996, str. 1).
   
      (4)  Skupna izjava Sveta in predstavnikov vlad držav članic, ki so se sestali v okviru Sveta, Evropskega parlamenta in Evropske komisije: „Evropsko soglasje o humanitarni pomoči“ (UL C 25, 30.1.2008, str. 1).
   
      OBRAZLOŽITVENI MEMORANDUM
      Sprejetje Sklepa Komisije o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji
      Instrument za begunce v Turčiji je bil vzpostavljen leta 2015 kot močan signal, da je EU zavezana podpori beguncev v Turčiji. Instrument je združil humanitarno in nehumanitarno pomoč za podporo Turčiji pri njenih prizadevanjih za gostitev beguncev. Prva tranša financiranja v okviru instrumenta za leti 2016 in 2017 je znašala 3 milijarde EUR.
      Uporaba prve tranše instrumenta za begunce v Turčiji je bila uspešna. Za vsa operativna finančna sredstva v višini 3 milijard EUR so bili načrtovani programi, prevzete obveznosti in podpisane pogodbe v 21 mesecih od sprejetja izjave EU in Turčije marca 2016. Drugo letno poročilo o instrumentu (1) vsebuje podrobne informacije o dosežkih in izvajanju skupaj 72 projektov. V poročilu je potrjeno, da so bili doseženi oprijemljivi rezultati. To vključuje zagotavljanje podpore v obliki mesečnega dohodka skoraj 1,2 milijona najranljivejšim beguncem z mesečnimi denarnimi nakazili v okviru mreže socialne varnosti v sili; nudenje tečajev turškega jezika 312 000 begunskim otrokom in učnega gradiva 500 000 učencem ter zagotavljanje pregledov v okviru primarnega zdravstvenega varstva skoraj 764 000 beguncem in cepljenja več kot 217 000 sirskim begunskim otrokom. Upravljanje instrumenta je omogočilo tudi partnerski pristop med EU in državami članicami, skupno upravljanje pa ne bi bilo mogoče, če bi sredstva prihajala izključno iz proračuna EU.
      EU ima velik interes za to, da bi se uspešno delo nadaljevalo. Ta sklep Komisije je bil pripravljen, da bi se zagotovilo nadaljnje dragoceno delo instrumenta, kot je navedeno v izjavi EU in Turčije.
      V izjavi je bilo potrjeno, da bo EU do konca leta 2018 zagotovila dodatne 3 milijarde EUR sredstev za instrument, če bodo izpolnjeni ustrezni pogoji. Da bi se zagotovila kontinuiteta projektov v okviru instrumenta in neprekinjena podpora beguncem, je v ta namen potreben sklep o dodatnem financiranju. Zato bo Komisija sprejela sklep o drugi dodelitvi sredstev v višini 3 milijard EUR za instrument za begunce v Turčiji. Proračun za leti 2016 in 2017, ki je bil uporabljen v okviru instrumenta, je bil sestavljen iz sredstev v višini 1 milijarde EUR iz proračuna EU in sredstev v višini 2 milijard EUR iz prispevkov držav članic kot zunanjih namenskih prejemkov. Predlaga se, da se ta ureditev ohrani tudi za leti 2018 in 2019. Ta razdelitev zagotavlja, da se v proračunu EU ohranijo zadostne rezerve za obravnavanje izrednih razmer in nepričakovanih kriz do konca sedanjega večletnega finančnega okvira, zlasti na področju migracij.
      Mobilizacija prispevkov držav članic za instrument za leti 2016 in 2017 je sledila Skupnemu dogovoru o vzpostavitvi okvira upravljanja in pogojev za instrument za begunce v Turčiji med Komisijo in predstavniki vlad 28 držav članic (2). Struktura upravljanja instrumenta, v središču katere je odbor, v katerem glasujejo vse države članice, Turčija pa je njegova članica v svetovalni vlogi, se je izkazala za zelo učinkovito. Če bi sredstva druge tranše prihajala le iz proračuna EU, bi se uporabljala običajna pravila EU, države članice pa ne bi bile vključene v upravljanje instrumenta. Komisija države članice poziva, naj vzpostavitvijo podobno ureditev za leti 2018 in 2019, pri čemer naj se posamezni finančni prispevki držav članic vključijo v proračun Unije kot zunanji namenski prejemki (kot pri prvi tranši).
      
         (1)  Sporočilo Komisije COM(2018) 91 z dne 13. marca 2018.
      
         (2)  Skupni dogovor o vzpostavitvi okvira upravljanja in pogojev za instrument za begunce v Turčiji med Komisijo in predstavniki vlad 28 držav članic z dne 5. februarja 2016.